Folketing
2002-02-06

Der er ikke afsat særskilte beløb på finansloven 2002 og i BO-årene til reduktion af drivhusgasser uden for Danmarks grænser, som vil kunne indgå i Danmarks opfyldelse af de internationale forpligtelse. Et beløb vil eventuelt kunne komme fra den foreslåede reserveordning under Miljø-, Freds- og Stabilitetsrammen, hvis udmøntning nu skal drøftes nærmere. Udnyttelsen vil ske i overensstemmelse med regler herom i Kyotoprotokollen. Regeringen lægger vægt på, at de internationale miljøforpligtelser overholdes, og at det sker på den mest omkostningseffektive måde. I øjeblikket er rammerne for energiproducenternes bidrag til CO2-reduktioner fastlagt i kvoteloven, der fastsætter en samlet kvote for elproducenterne til og med 2003. Forligspartierne bag elreformen var enige om at gennemføre drøftelser om en videreførelse af kvoteloven inden udgangen af 2001, hvilket måtte udsættes på grund af valget. Regeringen vil snarest indbyde til drøftelser herom med partierne bag elreformen. Spørgsmålet om energiproducenternes CO2-reduktion og anvendelsen af Kyotomekanismen vil indgå i disse drøftelser.